b'\n_START_ARTICLE_\nKarlomanas I\n_START_SECTION_\nValdymas\n_START_PARAGRAPH_\nKai Karlomanui I buvo 3 metai jis su t\xc4\x97vu Pipinu ir broliu Karoliu popie\xc5\xbeiaus Stepono II buvo pateptas Frank\xc5\xb3 karaliumi, \xe2\x80\x9eRomos patricijumi\xe2\x80\x9c, kai \xc5\xa1is atvyko pra\xc5\xa1yti pagalbos prie\xc5\xa1 lombardus. Mirus Pipinui, broliai pasidalino t\xc4\x97vo karalyst\xc4\x99. Karlomano I valdos buvo frank\xc5\xb3 teritorij\xc5\xb3 centre, sostin\xc4\x97\xc2\xa0\xe2\x80\x93 Suasonas. Jam priklaus\xc4\x97 Pary\xc5\xbeius, Centrinis masyvas, Langedokas, Provansas, Piet\xc5\xb3 Austrazija, Burgundija, Elzasas ir Alemanija. \xc5\xa0ie regionai buvo silpnai susieti ir apsupti Karolio vald\xc5\xb3. Nors juos buvo lengviau ginti, jie duodavo ma\xc5\xbeiau pajam\xc5\xb3._NEWLINE_Manoma, kad Karlomanas I ir Karolis Didysis nem\xc4\x97go viens kito, bet neai\xc5\xa1ku kod\xc4\x97l. Kai kurie istorikai teigia, kad jie laik\xc4\x97 save vieninteliais Pipino \xc4\xafp\xc4\x97diniais: Karolis, nes buvo vyresnis, o Karlomanas, nes teis\xc4\x97tas s\xc5\xabnus (kartais teigiama, kad Karolis buvo pavainikis, bet su tuo daugelis nesutinka). Kaip beb\xc5\xabt\xc5\xb3 karalyst\xc4\x97s padalinimas pablogino broli\xc5\xb3 santykius, nes jie jaut\xc4\x97si apgauti._NEWLINE_Karlomano valdymas buvo trumpas ir audringas. Broliai dalinosi Akvitanija, kuri sukilo po Pipino mirties. 769\xc2\xa0m. Karolis vyko su armija mal\xc5\xa1inti sukilim\xc4\x85, Karlomanas atvyko pad\xc4\x97ti, bet susipyko su broliu netoli Puatj\xc4\x97 ir atsitrauk\xc4\x97. Kai Karolis sutriu\xc5\xa1kino mai\xc5\xa1tininkus, Karlomano autoritetas frank\xc5\xb3 tarpe smuko. J\xc5\xb3 santykiams prast\xc4\x97jant motina Bertrada tarpininkavo, bet ji buvo Karolio pus\xc4\x97je, su kuriuo gyveno._NEWLINE_770\xc2\xa0m. Bertrada prad\xc4\x97jo savo plan\xc4\x85 apsupti Karloman\xc4\x85. Karolis ved\xc4\x97 Deziderat\xc4\x85, lombard\xc5\xb3 karaliaus ir rytinio Karlomano kaimyno Deziderijaus dukr\xc4\x85. Po to motina u\xc5\xbetikrino Tasilo III, Bavarijos kunigaik\xc5\xa1\xc4\x8dio, jos vyro s\xc5\xabn\xc4\x97no param\xc4\x85. Ji net siek\xc4\x97 popie\xc5\xbeiaus palaiminimo Karolio vestuv\xc4\x97ms. Ta\xc4\x8diau Stepon\xc4\x85 III teori\xc5\xa1kai neramino draug\xc5\xb3 frank\xc5\xb3 ir prie\xc5\xa1\xc5\xb3 lombard\xc5\xb3 s\xc4\x85junga. Prakti\xc5\xa1kai jis buvo tarp lombard\xc5\xb3 gr\xc4\x97sm\xc4\x97s ir galimyb\xc4\x97s atsikratyti popie\xc5\xbeiaus kurijoje galingu antilombardi\xc5\xa1ku Kristofu._NEWLINE_\xc5\xa0ie manevrai buvo palank\xc5\xabs frankams, bet k\xc4\x97l\xc4\x97 gr\xc4\x97sm\xc4\x99 Karlomanui. Jis pasi\xc5\xabl\xc4\x97 param\xc4\x85 popie\xc5\xbeiui prie\xc5\xa1 lombardus ir prad\xc4\x97jo slaptas derybas su Kristofu. Ta\xc4\x8diau Deziderijui \xc5\xbeiauriai nu\xc5\xbeud\xc5\xbeius Kristof\xc4\x85, Steponas III par\xc4\x97m\xc4\x97 frank\xc5\xb3 ir lombard\xc5\xb3 s\xc4\x85jung\xc4\x85. Karloman\xc4\x85 i\xc5\xa1gelb\xc4\x97jo Karolio skyrybos su Deziderata. Pa\xc5\xbeeminta ir supykus ji susid\xc4\x97jo su Karlomanu prie\xc5\xa1 Karol\xc4\xaf ir popie\xc5\xbei\xc5\xb3, kuris v\xc4\x97l parei\xc5\xa1k\xc4\x97 savo prie\xc5\xa1i\xc5\xa1kum\xc4\x85 lombardams.\n_START_SECTION_\nPalikimas\n_START_PARAGRAPH_\nKarlomanas mir\xc4\x97 771\xc2\xa0m. gruod\xc5\xbeio 4 d. Sp\xc4\x97jama, kad nuo didelio kraujavimo i\xc5\xa1 nosies. Tuo metu jis buvo arti karo su broliu. Karolio biografas Einhardas tai laik\xc4\x97 Karlomano patar\xc4\x97j\xc5\xb3 klaida. Jis buvo palaidotas Reimse, bet XIII a. perkeltas \xc4\xaf \xc5\xa0v. Deniso katedr\xc4\x85._NEWLINE_Karlomanas ved\xc4\x97 Gerberg\xc4\x85, kuri\xc4\x85 jam parinko Pipinas, pasak Stepono III. Jis susilauk\xc4\x97 dviej\xc5\xb3 s\xc5\xabn\xc5\xb3, kuri\xc5\xb3 vyresnis buvo Pipinas. Gerberga tik\xc4\x97josi, kad jos s\xc5\xabnus taps karaliumi, bet Karlomano pusbrolis Adalhardas, \xc5\xa0v. Deniso abatas Fulradas, grafas Varinas j\xc4\x85 i\xc5\xa1dav\xc4\x97 ir pasi\xc5\xabl\xc4\x97 Karoliui prisijungti Karlomano valdas, k\xc4\x85 jis padar\xc4\x97. Gerberga pab\xc4\x97go (\xe2\x80\x9ebe jokios prie\xc5\xbeasties\xe2\x80\x9c) su s\xc5\xabnumis ir i\xc5\xa1tikimu grafu Autcharu \xc4\xaf Deziderijaus r\xc5\xabmus. \xc5\xa0is vert\xc4\x97 nauj\xc4\x85 popie\xc5\xbei\xc5\xb3 Adrian\xc4\x85 I patepti Karlomano s\xc5\xabnus frank\xc5\xb3 karaliais. Karolis Didysis \xc4\xafsiver\xc5\xbe\xc4\x97 \xc4\xaf Italij\xc4\x85 ir u\xc5\xbe\xc4\x97m\xc4\x97 Lombard\xc5\xb3 karalyst\xc4\x99. Deziderijus su \xc5\xa1eima buvo pagautas, kankintas, i\xc5\xa1si\xc5\xb3stas \xc4\xaf vienuolynus. Gerbergos ir jos vaik\xc5\xb3 likimas ne\xc5\xbeinomas, bet manoma, kad jie atsid\xc5\xabr\xc4\x97 vienuolyne Karolio \xc4\xafsakymu._NEWLINE_Nepaisant \xc4\xaftempt\xc5\xb3 santyki\xc5\xb3, Karolis savo antr\xc4\x85 s\xc5\xabn\xc5\xb3 pavadino Karlomanu, bet 781\xc2\xa0m. pervadino Pipinu.'